
Invalidiliitto: Esteettömyysnormien heikentäminen rikkoo lakia ja YK:n ihmisoikeuksia
Invalidiliitto yhdessä Kynnys ry:n kanssa on jättänyt kantelun valtioneuvoston oikeuskanslerille rakentamisen esteettömyysnormien lieventämisestä. Kantelu kohdistuu valtioneuvoston asuntopoliittisen toimenpideohjelman pohjalta käynnistettyihin rakentamisen ”normitalkoisiin”, joiden yhteydessä hallitus on alkanut suunnitella asuntopoliittista uudistusta ja esteettömyysnormien lievennystä. 
[bookmark: _GoBack]Esteettömyysmääräysten heikentämisellä tavoitellaan rakennuskustannusten alentamista.  Esteettömät ratkaisut nostavat kustannuksia kuitenkin vain erittäin marginaalisesti ja esteettömyysmääräysten edes kokeiluluontoisesta purkamisesta syntyy säästöjen sijaan vain ongelmia. Kaavailtu kokeilu koskisi 2. kerroksen yläpuolella olevien huoneistojen käymälä- ja pesutilojen esteettömyysmääräyksiä ja jatkuisi vuoteen 2015 asti. 
Kantelussaan Invalidiliitto ja Kynnys ry tuovat esille, etteivät hallituksen toimet esteettömyysmääräysten purkamiseksi ole Suomen lain tai kansallisten normien mukaisia. Esteettömyysnormeista poikkeaminen on räikeästi vastoin oikeusjärjestystämme. Se loukkaisi myös YK:n vammaissopimusta, jonka mukaan esteettömyys on ihmisoikeus. Kantelijajärjestöt ovat myös todella huolestuneita siitä vaarasta, että kokeilu laajenisi koskemaan käymälä- ja pesutilojen määräysten ohella muita määräyksiä. 
– Kantelussa myös huomautetaan, ettei vammaisjärjestöjä ole kuultu tai osallistettu keskusteluun, suunnitteluun tai päätöksentekoon esteettömyysnormeista tai siitä, miten esteettömyyttä voitaisiin toteuttaa edullisemmin YK:n vammaissopimuksen velvoitteet huomioon ottavalla tavalla, moittii Invalidiliiton lakimies Henrik Gustafsson. 
Invalidiliitto ja Kynnys ry pyytävät valtioneuvoston oikeuskansleria tutkimaan, ovatko valtioneuvosto ja asian hoitamiseen osallistuneet virkamiehet noudattaneet lakia ja täyttäneet velvollisuutensa.

